**NTNU S-sak** **7/16**

**Norges teknisk-naturvitenskapelige**

**universitet**

Saksansvarlig: Berit Kjeldstad  
Saksbehandler: Kjetil Knarlag

Arkiv: 2016/3610

**N O T A T**

Til: Styret

Fra: Rektor

**Om: Læringsmiljøutvalget - Mandat for LMU ved NTNU**

**Tilråding:**

Styret vedtar nytt mandat for Læringsmiljøutvalget (LMU) fra 1.1.2016. Styret ber rektor oppnevne nye representanter i et samlet LMU, og oppnevne representanter i de lokale underutvalg ved NTNU Gjøvik og NTNU Ålesund. Styret ber rektor avsette nødvendige ressurser for å sikre et velfungerende utvalg på tvers av institusjonen, slik at LMU får nødvendig gjennomslagskraft og blir en viktig bidragsyter for et læringsmiljø av høy kvalitet for alle studenter.

## Bakgrunn

Universitets- og høgskolelovens § 4-3 Læringsmiljø slår fast at styret har det overordnede ansvaret for studentenes læringsmiljø (første ledd), og at læringsmiljøet på institusjonen er fullt forsvarlig ut fra en samlet vurdering av hensynet til studentenes helse, sikkerhet og velferd (andre ledd). I henhold § 4-3, tredje ledd, er universiteter og høgskoler pålagt å ha et læringsmiljøutvalg som skal bidra til at bestemmelsene i første og andre ledd, blir gjennomført. Utvalget tillegges dessuten konkrete oppgaver, og det understrekes at styret kan tillegge utvalget også andre oppgaver.

På bakgrunn av kravene i loven er det utformet et nytt mandat for NTNU fra 2016.

## Utredning: Nytt mandat for LMU etter fusjon den 1.1.2016

Ved NTNU og høgskolene er det i dag egne læringsmiljøutvalg med mandat og oppgaver i tråd med universitets- og høgskoleloven. Utvalgene har vært noe ulikt organisert, og med ulik arbeidsform og gjennomslagskraft ved institusjonen. Arbeidsgruppen for studieadministrative funksjoner og tjenester ba derfor *Universell,* som på oppdrag fra Kunnskapsdepartementet har i oppdrag å være en nasjonal koordinator og pådriver blant annet for læringsmiljøutvalgene, om å utrede og legge grunnen for en felles plattform for fusjonspartnerne. Oppdraget gikk ut på å utforme et notat om lovgrunnlag, likheter og ulikheter mellom eksisterende utvalg, fusjonserfaringer fra andre læresteder, samt et forslag til nytt mandat for et felles LMU fra 1.1.2016.

Notat ble overlevert arbeidsgruppen den 4.5.2015, og forslaget til mandat har vært behandlet i arbeidsgruppen høsten 2015. Innspill har blitt gitt fra eksisterende læringsmiljøutvalg ved alle institusjonene.

## Konklusjoner fra arbeidsgruppen

Vedlagte forslag til mandat er bygd på følgende konklusjoner:

* Kunnskapsdepartementet har gjennom Universell formidlet at NTNU etter fusjon må ha *ett* læringsmiljøutvalg etter fusjonen, men at administrativ organisering under dette er opp til institusjonen. I forslaget til mandat er det derfor foreslått et felles LMU, med lokale *underutvalg* ved NTNU Gjøvik og NTNU Ålesund. Dette er også i tråd med notat til S-sak 46/15 *Styrer, råd og utvalg ved NTNU.*
* Formålet med læringsmiljøutvalg er presisert gjennom kravene i universitets- og høgskolelovens § 4-3 *Læringsmiljø*. Her er utvalgets viktigste oppgaver formulert. I arbeidsgruppen var det mye diskusjon vedrørende detaljeringsnivå på roller, funksjoner og oppgaver i mandatet. Konklusjonen ble at mandatet skal ligge så tett som mulig opp mot lovteksten, og mandatet slik det er forelagt ivaretar og utdyper forståelsen av disse kravene. Planlegging og behandling av øvrige oppgaver og arbeidsmetodikk skal ivaretas av det nye LMU etter konstituering.
* Et grunnleggende prinsipp for utvalgets arbeid ligger i forståelsen av begrepet «læringsmiljø». Diskusjonen i arbeidsgruppen og øvrige innspill har ført til en vid definisjon av begrepet, og en utdypning av begrepet i fem underpunkter: Fysisk, psykososialt, organisatorisk, digitalt og pedagogisk læringsmiljø. Her har særlig det pedagogiske perspektivet vært grundig diskutert. Arbeidsgruppens konklusjon er at utviklingen siden utvalgenes oppstart i 2003 har gjort det naturlig å se også pedagogiske kontekster i sammenheng med begrepet læringsmiljø. For eksempel er bruk og utforming av fysiske arealer og digitale læringsressurser tett knyttet mot pedagogikk. Dette gjenspeiles i mandatet.
* LMU skal forankres i NTNUs system for kvalitetssikring av utdanning. Enhetene skal på bestilling fra rektoratet rapportere på arbeid med læringsmiljø som en del av kvalitetsmeldingen. Dette skal føre til at LMU på en lettere måte kan oppfylle lovens krav om å sende styret ved NTNU en årlig rapport på institusjonens arbeid med læringsmiljø. Rapporten skal også inneholde konkrete anbefalinger om tiltak.
* Rektor oppnevner representanter i LMU og lokale underutvalg, og studentrepresentanter oppnevnes av sentralt og lokalt studentdemokrati. Leder og nesteleder fra lokale underutvalg ved NTNU Gjøvik og NTNU Ålesund skal være representert i LMU. Dette sikrer at studentenes innflytelse og medvirkning på overordnede beslutninger angående studentenes læringsmiljø blir uavhengig av studiested.
* Rektor skal sørge for at LMU får et sekretariat og arbeidsutvalg med nødvendige ressurser for å forvalte LMU i tråd med lovens krav og mandatets hensikt og formulering. Dette er særlig viktig i det fusjonerte LMU, da erfaringer fra andre fusjoner har vist at utvalget bare unntaksvis har fungert etter hensikten etter fusjon. Her er manglende koordinering pekt på som en av de viktigste årsakene til dette.

Vedlegg: [Mandat for LMU fra 2016](S-7.16%20LMU%20vedl%20mandat.pdf)